CELEX: 62019CN0158
Language: sk
Date: 2019-02-21 00:00:00
Title: Vec C-158/19 P: Odvolanie podané 21. februára 2019: Razan Othman proti rozsudku Všeobecného súdu (piata komora) z 12. decembra 2018 vo veci T-416/16, Othman/Rada

20.5.2019   
            
            
               SK
            
            
               Úradný vestník Európskej únie
            
            
               C 172/16
            
         
      Odvolanie podané 21. februára 2019: Razan Othman proti rozsudku Všeobecného súdu (piata komora) z 12. decembra 2018 vo veci T-416/16, Othman/Rada
      (Vec C-158/19 P)
      (2019/C 172/19)
      Jazyk konania: francúzština
      
         Účastníci konania
      
      
         Odvolateľ: Razan Othman (v zastúpení: E. Ruchat, advokát)
      
         Ďalší účastník konania: Rada Európskej únie
      
         Návrhy
      
      
                  —
               
               
                  vyhlásiť žalobu odvolateľa za prípustnú a dôvodnú;
               
            
                  —
               
               
                  v dôsledku toho zrušiť rozsudok z 12. decembra 2018, ktorý vyhlásil Všeobecný súd Európskej únie vo veci T-416/16, Razan Othman/Rada Európskej únie,
               
            a ďalej vo veci rozhodnúť takto:
      
                  —
               
               
                  zrušiť rozhodnutie (SZBP) 2016/850 z 27. mája 2016 (1) a jeho nasledujúce vykonávacie akty v rozsahu, v akom sa týkajú odvolateľa,
               
            
                  —
               
               
                  uložiť Rade Európskej únie povinnosť nahradiť trovy konania.
               
            
         Odvolacie dôvody a hlavné tvrdenia
      
      Na podporu svojho odvolania uvádza odvolateľ tri odvolacie dôvody:
      Prvý odvolací dôvod je založený na nesprávnom právnom posúdení, keďže Všeobecný súd porušil právo odvolateľa byť vypočutý pred prijatím nových reštriktívnych opatrení, ktoré je zakotvené v článku 41 Charty základných práv.
      Druhý odvolací dôvod je založený na nesprávnom právnom posúdení a na skreslení faktov, keďže Všeobecný súd nezohľadnil skutočnosti predložené odvolateľom na podporu jeho žaloby o neplatnosť na účely preukázania, že nepodporoval sýrsky režim.
      Tretí odvolací dôvod je založený na nesprávnom právnom posúdení, keďže Všeobecný súd nerozhodol, že ustanovenia 27 a 28 rozhodnutia 2013/255/SZPB (2), podľa ktorých príslušnosť k rodine Al-Assad alebo Makhlouf predstavuje samostatné kritérium odôvodňujúce uloženie sankcie, sú protiprávne, čím došlo k obráteniu dôkazného bremena.
      
         (1)  Rozhodnutie Rady (SZBP) 2016/850 z 27. mája 2016, ktorým sa mení rozhodnutie 2013/255/SZBP o reštriktívnych opatreniach voči Sýrii (Ú. v. EÚ L 141, 2016, s. 125).
      
         (2)  Rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii (Ú. v. EÚ L 147,2013, s. 14).